NEUVOSTON PÄÄTÖS,
tehty 15 päivänä joulukuuta 1994,
Euroopan yhteisön energiaperuskirjasta tehdyn sopimuksen väliaikaisesta soveltamisesta (94/998/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 54 artiklan 2 kohdan, 57 artiklan 2 kohdan viimeisen virkkeen, 66 artiklan, 73 C artiklan 2 kohdan, 87, 99, 100 A ja 113 artiklan, 130 S artiklan 1 kohdan ja 235 artiklan yhdessä 228 artiklan 2 kohdan toisen virkkeen ja 3 kohdan ensimmäisen alakohdan kanssa,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
Euroopan yhteisöt ja niiden jäsenvaltiot allekirjoittivat 17 päivänä joulukuuta 1991 Euroopan energiaperuskirjan,
Euroopan energiaperuskirjan allekirjoittajat ovat sitoutuneet laatimaan sopimuksen energiaperuskirjasta antaakseen kyseisessä peruskirjassa mainituille periaatteille ja tavoitteille varman ja velvoittavan kansainvälisen oikeudellisen perustan,
Euroopan energiaperuskirjan täytäntöönpano on erittäin tärkeä Euroopan tulevaisuudelle, sillä se antaa Itsenäisten valtioiden yhteisön jäsenvaltioille ja Keski- ja Itä-Euroopan maille mahdollisuuden energiavarojen kehittämiseen parantaen samalla energiahuollon varmuutta,
on tarpeen vahvistaa yhteisön keskeistä osuutta ja sen toteuttamia hankkeita antamalla sen osallistua täysipainoisesti energiaperuskirjasta tehdyn sopimuksen täytäntöönpanoon,
energiaperuskirjasta tehdyn sopimuksen väliaikainen soveltaminen auttaa Euroopan yhteisön tavoitteiden saavuttamisessa,
Euroopan yhteisö on toimivaltainen tietyillä energiaperuskirjasta tehdyn sopimuksen osa-alueilla,
on tarpeen pitää perustamissopimuksen 73 C artiklan 2 kohtaa tämän päätöksen oikeudellisena perustana, koska sopimus energiaperuskirjasta asettaa yhteisölle tiettyjä velvoitteita pääoma- ja rahavirtojen osalta yhteisön ja kolmansien maiden välillä, jotka ovat energiaperuskirjasta tehdyn sopimuksen sopimuspuolia,
Euroopan yhteisöllä on ulkoinen toimivalta 235 artiklan perusteella annetun sisäisen lainsäädännön osalta,
Euroopan yhteisön on aiheellista soveltaa sopimusta energiaperuskirjasta väliaikaisesti määräystensä mukaisesti sanotun rajoittamatta menettelyä ja oikeudellista perustaa, joita tarvitaan tämän sopimuksen myöhempää hyväksyntää varten Euroopan yhteisössä,
ON PÄÄTTÄNYT SEURAAVAA:
1 artikla
Euroopan yhteisö soveltaa sopimusta energiaperuskirjasta väliaikaisesti sen allekirjoituspäivästä alkaen, siltä osin kuin se on toimivaltainen kyseisellä sopimuksella hallituissa asioissa.
Sopimusteksti on liitetty tähän päätökseen.
2 artikla
Tämä päätös julkaistaan Euroopan yhteisöjen virallisessa lehdessä.
Tehty Brysselissä 15 päivänä joulukuuta 1994.